ActualitatEt recomanem 16 de març de 2018 MES ESQUERRES 0
Article d’opinió de Jordi Fortuny, Responsable de la sectorial d’Educació de MES i Conseller de l’Ajuntament de Tarragona per ERC-MES-MDC, publicat a Diari més Tarragona-Reus-Costa Daurada...
“Respectar la llengua és un element bàsic de convivència”
Un dels principis més elementals de la prudència diu que allò que funciona, més val que no ho toquis. I l’escolarització en català funciona. El català fa de veritablement element de cohesió social i cultural, a més de garantir la igualtat d’oportunitats. Són molts anys d’èxit irrefutable perquè ara es vingui a qüestionar frívolament l’escola catalana. Són molts anys des de la campanya “El Català, cosa de tots” del 1982, perquè ara s’hagi de tornar a explicar el que és evident. Només l’actitud de profund desconeixement o la mala fe pot impulsar aquest intent de retrocés.
L’article 11 de la Llei d’educació de Catalunya diuque el català és llengua vehicular i d’aprenentatge i, a més diu, que els alumnes no poden ésser separats en centres ni en grups de classe diferents per raó de llur llengua habitual. Però a més la concreció de l’ús de les llengües en un centre docent queda determinat pels Projectes Lingüístics de cada centre, que en exercici de la seva autonomia modulen l’ús i l’aprenentatge davant de les concretes realitats sociolingüística. I així és, perquè l’objectiu dels docents és fer competents comunicativament als seus alumnes en totes les llengües possibles, i per tant, són ells els competents per flexibilitzar-ne l’ús.
“Deixem treballar els docents, hereus de la història pedagògica de Catalunya, a favor de l’èxit de la nostra societat”